芸窗集畫圖
作者：何夢桂
朝代：宋

paragraphs: 天馬不生韓幹死，崔白翎毛落蒿里。
虎頭妙筆夜通靈，主爵郎中羞畫史。
楊君畫眼空四海，剩把金奩貯奇詭。
榆關牧馬邊草秋，一騎一縱驊與騮。
阿誰青驄嚼金勒，拔劍奔逐髯怒虬。
提弓空捍鳴鏑盡，塵沙馬耳風颼颼。
篔簹谷中一梢出，冷蕊相看冰雪骨。
葵花二色空爭妍，沒骨丹青翰水墨。
猿猱兩兩雄顧雌，獐鼠伎伎母趁兒。
水禽並下照秋水，足踏枯荷浸蓮漪。
人間清景能幾許，野馬戰場祇尺咫。
芸窗一幅水沉烟，俛仰乾坤千古意。